望九華山
作者：林滋
朝代：唐

paragraphs: 茲山突出何怪奇，上有萬狀無凡姿。
大者嶙峋若奔兕，小者㠥嵬如嬰兒。
玉柱金莖相拄枝，干空踰碧勢參差。
虛中始訝巨靈擘，阧處乍驚愚叟移。
蘿煙石月相蔽虧，天風褭褭猨咿咿。
龍潭萬古噴飛溜，虎穴幾人能得窺。
吁予比年愛靈境，到此始覺魂神馳。
如何獨得百丈索，直上高峰拋俗羈。